b'\n_START_ARTICLE_\nSnowshoe\n_START_SECTION_\nHistorikk\n_START_PARAGRAPH_\nI 1970-\xc3\xa5rene begynte Dorothy Hinds-Daugherty, en oppdretter i Philadelphia, med krysning av sin siameser og amerikansk korth\xc3\xa5r. Resultatet m\xc3\xb8tte i begynnelsen mye motstand hos siameseroppdrettere, delvis p\xc3\xa5 grunn av angsten for at hvitflekk skulle komme inn i siameserens linjer etter \xc3\xa5rtiers avlsarbeid for \xc3\xa5 utrydde denne tidlige feilen. Den dramatiske masken var ogs\xc3\xa5 et varemerke for siameser p\xc3\xa5 den tiden, selv om den er godkjent hos mange raser i dag. Snowshoe forble lite kjent frem til 1980-\xc3\xa5rene, da den ble godkjent hos TICA. Den har deretter oppn\xc3\xa5dd st\xc3\xb8rre popularitet, men er fremdeles sjelden. Den er ikke godkjent hos andre store forbund.\n_START_SECTION_\nOpprinnelse\n_START_PARAGRAPH_\nDenne rasen er navngitt etter sine karakteristiske hvite sokker. Den kombinerer masken hos siameser med hvitflekk, som har gitt den sn\xc3\xb8hvite poter. Det finnes to varianter: mitted (behansket), med begrenset hvitt, og bi-colour, med mer hvitt i ansiktet og p\xc3\xa5 kroppen. De hvite sokkene/hanskene kan v\xc3\xa6re en arv fra rasens opphav, amerikansk korth\xc3\xa5r, eller de kan komme fra siameseren, for hvite t\xc3\xa6r var en kjent feil hos de f\xc3\xb8rste siameserne.\n_START_SECTION_\nFargevarianter\n_START_PARAGRAPH_\nMitted: brun, sjokolade, bl\xc3\xa5, lilla._NEWLINE_Bi-colour: som hos mitted med hvitt.\n_START_SECTION_\nFargebeskrivelser\n_START_PARAGRAPH_\nDen mittede varianten er den "klassiske" snowshoe. Det ideelle er hvite hansker som slutter ved ankelen p\xc3\xa5 forbena og nedenfor hasene p\xc3\xa5 bakbena, og det hvite m\xc3\xa5 ikke overstige to tredjedeler av kroppsflaten. Det kan v\xc3\xa6re noe hvitt i ansiktet. Kj\xc3\xb8nnsbestemt r\xc3\xb8d- og cinnamonvarianter finnes ikke hos snowshoe._NEWLINE_Tegningene i ansiktet avgj\xc3\xb8r om snowshoe er mitted eller bi-colour. En omvendt V i hvitt gj\xc3\xb8r katten bi-colour, mens alt som er mindre hvitt gj\xc3\xb8r den til mitted. Andelen hvitt p\xc3\xa5 kroppen avgj\xc3\xb8r om det er et godt eller d\xc3\xa5rlig eksemplar av den ene eller andre varianten._NEWLINE_Det hvite m\xc3\xa5 ikke dekke mer enn to tredjedeler av kroppen p\xc3\xa5 bi-colour. Kroppen skal v\xc3\xa6re farget, med svak skygge i buken, og det skal ikke finnes noen separate hvite flekker.\n_START_SECTION_\nKilder\n_START_PARAGRAPH_\nLitteratur: Alle verdens katter av Bruce Fogle, utgitt p\xc3\xa5 Spektrum Forlag, 2005.'